**PREDKLADACIA SPRÁVA**

Ministerstvo životného prostredia Slovenskej republiky predkladá na rokovanie Legislatívnej rady vlády Slovenskej republiky návrh nariadenia vlády Slovenskej republiky, ktorým sa vyhlasuje prírodná rezervácia Vihorlatský prales (ďalej len „návrh nariadenia vlády“) v nadväznosti na uznesenie vlády Slovenskej republiky č. 508 zo 14. októbra 2019 k návrhu úpravy hraníc slovenských komponentov lokality svetového dedičstva UNESCO Staré bukové lesy a bukové pralesy Karpát a iných regiónov Európy (ďalej len „lokalita UNESCO“).

Časť navrhovanej prírodnej rezervácie (PR) Vihorlatský prales je súčasťou lokality UNESCO, ktorá bola zapísaná do zoznamu svetového dedičstva UNESCO v roku 2007. V roku 2011 bola rozšírená o komponenty v Nemecku a v roku 2017 na 41. zasadnutí Výboru svetového dedičstva v Krakove o 63 nových komponentov z ďalších 9 krajín Európy. Vihorlat tvorí jeden z komponentov tejto lokality UNESCO a návrhom nariadenia vlády bude zabezpečená jeho dostatočná právna ochrana v revidovaných hraniciach.

Prevažná časť A zóny navrhovanej PR Vihorlatský prales je súčasne lokalitou UNESCO (komponent Vihorlat). Malá časť zóny A a zóna B navrhovanej PR Vihorlatský prales tvoria striktnú nárazníkovú zónu lokality UNESCO. Ochranné pásmo tvorí širšiu nárazníkovú zónu lokality UNESCO, ktorá bude obhospodarovaná výlučne prírode blízkym spôsobom.

Výmera PR Vihorlatský prales je 2 160,544 ha, z toho výmera zóny A je 1 574,5262 ha a zóny B je 586,0178 ha. Ochranné pásmo má výmeru 246,1247 ha. V navrhovanej zóne A platí piaty stupeň ochrany podľa zákona č. 543/2002 Z. z. o ochrane prírody a krajiny v znení neskorších predpisov (ďalej len „zákon“), v zóne B platí štvrtý stupeň ochrany a v ochrannom pásme platí tretí stupeň ochrany podľa zákona.

Účelom vyhlásenia PR Vihorlatský prales je zabezpečiť zachovanie priaznivého stavu predmetu ochrany PR Vihorlatský prales, ktorými sú prioritné biotopy európskeho významu, biotopy európskeho významu, biotopy prioritných druhov európskeho významu, biotopy druhov európskeho a národného významu, druhy vtákov, ako aj zabezpečenie ochrany prirodzených procesov a umožnenie prirodzeného vývoja prírodných spoločenstiev nachádzajúcich sa
v PR Vihorlatský prales.

Hlavný cieľ ochrany je stanovený v projekte ochrany, spracovanom ako podklad na vyhlásenie PR Vihorlatský prales. Projekt ochrany o PR Vihorlatský prales je zverejnený na webovom sídle Štátnej ochrany prírody Slovenskej republiky na adrese <http://www.sopsr.sk/poprvihorlatskyprales/>.

Zámer vyhlásiť PR Vihorlatský prales bol v zmysle § 50 zákona oznámený Okresným úradom Košice a prerokovaný bol dňa 6. decembra 2019. Zo spolu 41 pripomienok vznesených
9 subjektmi bolo 7 pripomienok zásadných. Všetky zásadné pripomienky boli akceptované, resp. čiastočne akceptované.

Ministerstvo životného prostredia Slovenskej republiky prostredníctvom ním poverenej odbornej organizácie ochrany prírody pred predložením návrhu na vyhlásenie PR Vihorlatský prales na rokovanie vlády SR a pred jej zápisom do katastra nehnuteľností doručí správcovi informačného systému (§ 38 ods. 2 zákona 326/2005 Z. z. o lesoch v znení neskorších predpisov) na adresu nlc@nlcsk.org a nlc-ulzi@nlcsk.org hranice chráneného územia v dátovom formáte pre ukladanie vektorových priestorových dát pre geografické informačné systémy (napr. Esri shapefile), ktorý priestorovo popisuje geometrické body, línie a plochy hranice.

Návrh nariadenia vlády nie je predmetom vnútrokomunitárneho pripomienkového konania.

Dátum účinnosti návrhu nariadenia vlády je navrhnutý na 1. september 2020.